

 **Podľa rozdeľovníka**

|  |  |  |  |
| --- | --- | --- | --- |
| Váš list číslo/zo dňa  |  Naše číslo č.z..169/2025 č.s.113./2025-500 | Vybavuje/linkaMVDr. Kvochová0907728929 | Dolný Kubín14.03.2025 |

**Vec : Informácia RVPS Dolný Kubín v súvislosti s nákazou Slintačky a krívačky.**

Regionálna veterinárna a potravinová správa Dolný Kubín v súvislosti s výskytom Slintačky a krívačky – SLAK, ktorá bola potvrdená dňa 6.3.2025 v chove hovädzieho dobytka v obci Kisbajcs v Maďarskej republike a vytýčenia ochranného pásma a pásma pozorovania (kružnica s polomerom 3km a 10km od ohniska), ktoré zasahujú aj na územie SR, upozorňuje všetkých chovateľov vnímavých druhov zvierat na dodržiavanie opatrení pokiaľ ide o pravidlá prevencie určitých chorôb na  zabránenie šírenia nákazy.

**Pre chovateľov:**

1. používať pri vstupoch do budov a výstupoch z budov na ustajnenie hovädzieho dobytka, oviec, kôz a ošípaných a samotného chovu vhodné prostriedky na dezinfekciu, osoba vstupujúca do chovu alebo opúšťajúca chov musí dodržať hygienické opatrenia potrebné na zníženie rizika šírenia vírusu slintačky a krívačky a všetky dopravné prostriedky opúšťajúce chov pred opustením chovu dôkladne dezinfikovať.
2. čistenie, dezinfekciu a podľa potreby dezinsekciu a ošetrenie dopravných prostriedkov a iných vozidiel a vybavenia, ktoré boli použité na prepravu hovädzieho dobytka, oviec, kôz a ošípaných alebo iných druhov zvierat alebo materiálov, ktoré môžu byť kontaminované, napríklad telá zvierat, krmivo, hnoj, hnojovica a iné, čo najskôr po kontaminácii.
3. chovať hovädzí dobytok, ošípané, ovce a kozy v uzatvorených priestoroch ak to dovoľuje spôsob a technológia chovu.
4. zabrániť kontaktu chovaného hovädzieho dobytka, oviec, kôz a ošípaných s voľne žijúcimi zvieratami a inými zvieratami, ktoré nie sú vnímavé na vírus slintačky a krívačky
5. obmedziť premiestňovanie hovädzieho dobytka, oviec, kôz a ošípaných len so súhlasom RVPS a po klinickej prehliadke úradným veterinárnym lekárom.
6. viesť evidenciu vozidiel a osôb vstupujúcich na farmu, na ktorej sa chovajú hovädzí dobytok, ošípané, ovce a kozy a na požiadanie ju predložiť úradnému veterinárnemu lekárovi.
7. bezodkladne hlásiť uhynuté alebo choré kusy hovädzieho dobytka, oviec, kôz a ošípaných úradnému veterinárnemu lekárovi v chove a RVPS Dolný Kubín (+421 907728929, +421911862841), uhynuté zvieratá likvidovať výlučne v spracovateľskom zariadení (kafilérii).
8. nahlásiť domácu zabíjačku hovädzieho dobytka, oviec, kôz a ošípaných na RVPS aspoň jeden pracovný deň vopred .
9. vykonávať organizáciu všetkých hromadných podujatí, trhov, výstav a zvodov

 hovädzieho dobytka, oviec, kôz a ošípaných, len so súhlasom RVPS Dolný Kubín.

**Pre mestá a obce:**

1. o nákazovej situácii informovať občanov a chovateľov prostredníctvom miestneho rozhlasu, vyvesením na úradnej tabuli obce alebo iným v mieste obvyklým spôsobom o odporúčaniach v súvislosti s výskytom Slintačky a krívačky.

 Aktuálne informácie sú na internetovej stránke [www.svps.sk](http://www.svps.sk)

[Aktuality Archives | Štátna veterinárna a potravinová správa](https://svps.sk/category/aktuality/)

**Poučenie o nákaze**

Slintačka a krívačka je závažná, vysoko nákazlivá, akútna, horúčkovitá vírusová choroba hospodárskych zvierat s významnými ekonomickými dopadmi. Postihuje hovädzí dobytok, ošípané, ovce, kozy a ostatné raticové prežúvavce. Toto ochorenie je zriedka fatálne u dospelých jedincov (úhyn maximálne do 5%), častejšie býva vysoká úmrtnosť u mladých zvierat (50 – 100%) v dôsledku zápalov srdcového svalu (myokarditídy), alebo nedostatku mlieka pri infekcii matky. Slintačka a krívačka je charakterizovaná horúčkou (41 °C) a tvorbou charakteristických lézií – pľuzgierov (vezikúl, áft) zvyčajne v sliznici dutiny ústnej, v medzipaznechtovom priestore a na mliečnej žľaze, obsahujúcich slamovo žltú farebnú tekutinu (lymfu).

Zdrojom infekcie sú choré živé, alebo mŕtve zvieratá, ich sekréty, exkréty a všetky produkty, pochádzajúce z nich. Plne virulentný vírus, schopný infikovať ďalšie vnímavé jedince, je vylučovaný najmä slinami, lymfou a tkanivom odpadávajúcich stien z prasknutých pľuzgierov z jazyka, nozdier, pysku, z nôh a vemena, mliekom, močom, výkalmi, semenom, vydychovaným vzduchom.

Z nákazového hľadiska je **mimoriadne nebezpečné, že vylučovanie vírusu sa začína už počas inkubačnej doby** choroby, kedy nie sú ešte pozorované žiadne klinické príznaky.

Okrem priameho prenosu vírusu kontaktom chorého zvieraťa so zdravým sa SLAK šíri najmä **nepriamym prenosom, pomocou živých a neživých vektorov**. Ako neživé vektory sa môžu uplatniť krmivo, podstielka, hnoj, močovka, dopravné prostriedky, prach.

Štátna veterinárna a potravinová správa Slovenskej republiky (ŠVPS SR) ku 14.3.2025 nezaznamenala žiadne podozrenie na slintačku a krívačku na území Slovenskej republiky.

S pozdravom

 **MVDr. Jana Filková,PhD.**

 **riaditeľka**

 **RVPS Dolný Kubín**

.